觀寶林塔張燈次胡瑗韵
作者：秦觀
朝代：宋

paragraphs: 飛來峰上塔，然蜜奉慈觀。
互照三山冢，分輝七寶欄。
勢擎金界迥，影蘸玉奩寒。
次第邊烽舉，高低祭燭攢。
虹旌排陣堞，火傘御靈官。
魏乘珠千顆，隋帆錦萬端。
華敷連藏海，光集匝宮壇。
冏冏連青昊，熒熒逼翠巒。
月卿秋抒思，星將夜濡翰。
繼聽鈞天奏，尤知屬和難。